张耒
秋雨书事
荏苒岁云暮，空山朝夕阴。
可堪连日雨，并作晚秋霖。
萧飒三川合，凄凉八月深。
衰荷啼卧水，怨叶泣辞林。
径滑蓬蒿长，庭荒苔藓侵。
远声连促织，疏滴和清砧。
灯暗残更梦，闺寒向晓衾。
沾衣贫路客，啼苦失巢禽。
天接岗峦近，云连草树深。
川容千仗肃，溪力万艘沉。
红湿梨垂颊，黄沾菊破金。
苑荒怀古恨，楼远望乡心。
碧涨池中浪，青藏云外岑。
客城阴磷走，败舍湿蜗寻。
骑省惊衰飒，荆州叹滞淫。
恨饶经暑扇，冷入补衣针。
懒学书高阁，驱愁酒细斟。
离忧殊未阕，怅望一长吟。